อุรัสยา เสปอร์บันด์

**อุรัสยา เสปอร์บันด์** (เกิด 18 มีนาคม พ.ศ. 2536)  เป็นนักแสดงและนางแบบชาวไทย เริ่มต้นอาชีพด้วยการเป็นนางแบบตั้งแต่อายุ 13 ปี หลังจากนั้นไม่นาน เธอได้เซ็นสัญญาเป็นนักแสดงในสังกัดสถานีโทรทัศน์ไทยทีวีสีช่อง 3 และเริ่มมีชื่อเสียงในละครเรื่อง *[[ดวงใจอัคนี (ละครโทรทัศน์)|ดวงใจอัคนี]]* (2553) ซึ่งทำให้เธอได้รับรางวัลท็อปอวอร์ด และสยามดารา สตาร์ส อวอร์ดส์ สาขาดาวรุ่งหญิงยอดเยี่ยม ต่อมาประสบความสำเร็จมากขึ้นในละครเรื่อง *[[ตะวันเดือด]]* (2554) และ *[[เกมร้ายเกมรัก]]* (2554) และมีผลงานอื่น ๆ ตามมาอีกหลายเรื่อง เช่น *[[ธรณีนี่นี้ใครครอง]]* (2555), *[[ดาวเรือง (ละครโทรทัศน์)|ดาวเรือง]]* (2556) และ *[[รอยฝันตะวันเดือด (ละครโทรทัศน์)|รอยฝันตะวันเดือด]]* (2557) 

อุรัสยาเริ่มแสดงบทที่มีความท้าทายมากขึ้นในละครเรื่อง *[[คลื่นชีวิต (ละครโทรทัศน์ พ.ศ. 2560)|คลื่นชีวิต]]* (2560) ซึ่งทำให้เธอได้รับรางวัลโทรทัศน์ทองคำ สาขานักแสดงนำหญิงดีเด่น ในปี 2561 เธอแสดงภาพยนตร์ที่ประสบความสำเร็จเชิงพาณิชย์ถึงสองเรื่อง ได้แก่ *[[น้อง.พี่.ที่รัก]]* และ *[[นาคี ๒]]* เรื่องแรกทำให้เธอได้รับรางวัลภาพยนตร์แห่งชาติ สุพรรณหงส์ และรางวัลสมาคมผู้กำกับภาพยนตร์ไทย สาขานักแสดงนำหญิงยอดเยี่ยม เธอยังได้รับเสียงชื่นชมในละครเรื่อง *[[กลิ่นกาสะลอง]]* (2562), *[[คือเธอ (ละครโทรทัศน์ พ.ศ. 2565)|คือเธอ]]* (2565) และ *[[หนึ่งในร้อย]]* (2567) เรื่องที่สองทำให้เธอได้รับรางวัลนาฏราช สาขานักแสดงนำหญิงยอดเยี่ยม นอกจากนี้ เธอยังได้รับรางวัลภาพยนตร์แห่งชาติ สุพรรณหงส์ เป็นครั้งที่สอง จากการแสดงในภาพยนตร์เรื่อง *[[เร็วโหด..เหมือนโกรธเธอ]]* (2565)

## ชีวิตช่วงแรกและการศึกษา
อุรัสยา เสปอร์บันด์ เกิดเมื่อวันที่ 18 มีนาคม พ.ศ. 2536 ที่เมืองพัทยา จังหวัดชลบุรี บิดาชื่อ ซิกู๊ด เป็นชาวนอร์เวย์ ทำงานเป็นนายหน้าซื้อขายหลักทรัพย์ ส่วนมารดาชื่อ อุไร ทำงานเป็นแม่บ้าน อุรัสยามีพี่สาวหนึ่งคนชื่อ แคทรียา  อายุมากกว่าเธอสามปี และมีพี่ชายชาวนอร์เวย์ต่างมารดาอีกสองคน เธอเข้าเรียนที่โรงเรียนนานาชาติเดอะรีเจ้นท์พัทยา ตั้งแต่ปี 2541 จนถึงปี 2552 ก่อนจะย้ายไปกรุงเทพมหานคร และเข้าเรียนที่โรงเรียนบางกอกพัฒนา

เมื่ออายุ 13 ปี อุรัสยาได้พบกับโมเดลลิ่งที่สวนจตุจักรและถูกชักชวนให้แคสงานโฆษณา ซึ่งเธอก็ตอบตกลงเพราะมองว่าเป็นโอกาสอันดีและอยากลองทำ โดยครั้งแรกเป็นการถ่ายโฆษณาของเอเวอร์เซนส์จีนีโรลออน จากนั้นมีงานติดต่อเข้ามาเรื่อย ๆ แต่การเดินทางไปแคสงานในแต่ละครั้งค่อนข้างยากลำบาก ทำให้เธอหายไปจากวงการช่วงหนึ่ง จนในปี 2550 อุรัสยาก็หวนกลับเข้าวงการอีกครั้งในฐานะนางแบบด้วยการเข้าร่วมโครงการโมเดลเสิร์ชของห้างสรรพสินค้าเซน โดยมีสมบัษร ถิระสาโรช เป็นผู้ชักนำและรับงานต่าง ๆ ให้ นอกจากงานเดินแบบแล้ว เธอยังได้ถ่ายนิตยสารอีกหลายฉบับ และปรากฏอยู่ในมิวสิกวิดีโอเพลง "เด็กหลังห้อง" ของมิสเตอร์ดี และ "ต่อให้โลกหยุดหมุน" ของซีควินท์ ภายหลังเข้าสู่วงการบันเทิง เธอเข้าศึกษาต่อในระดับปริญญาตรี คณะอักษรศาสตร์ สาขาวิชาภาษาและวัฒนธรรม (หลักสูตรนานาชาติ) ที่จุฬาลงกรณ์มหาวิทยาลัย วิชาภาษาอิตาลี แต่ต่อมาย้ายเรียนในวิชาภาษาสเปน จวบจนสำเร็จการศึกษาในปี 2558

## การทำงาน

### 2551–2554: เริ่มต้นอาชีพนักแสดงและความก้าวหน้าทางอาชีพ
ขณะอุรัสยาเป็นนางแบบ สมบัตรได้แนะนำเธอให้กับสถานีโทรทัศน์ไทยทีวีสีช่อง 3 และเมื่อมีการคัดเลือกนักแสดงขึ้น เธอก็ผ่านการทดสอบและได้เซ็นสัญญาเป็นเวลาสามปี ทั้งนี้ อุรัสยายังพูดภาษาไทยไม่คล่องเพราะเข้าเรียนที่โรงเรียนนานาชาติและใช้ภาษาอังกฤษหรือภาษานอร์เวย์สื่อสารกับครอบครัวเป็นหลัก ด้วยเหตุนี้ ทำให้เธอเริ่มเรียนภาษาไทยควบคู่กับการแสดงก่อน บทบาทการแสดงแรกของเธอเริ่มจากบทสมทบในละครของจริยา แอนโฟเน่ เรื่อง *[[บ้านก้านมะยม]]* นำแสดงโดยณัฐรัฐ โมริส เลอกรองและพัชรินทร์ ศรีวสุภิรมย์ แต่ไม่ได้ออกอากาศ อย่างไรก็ตาม ละครเรื่องดังกล่าวได้รับการเผยแพร่ในปี 2564 ผ่านแอปพลิเคชัน สามพลัสพรีเมียม ต่อมาในปี 2552 อุรัสยาได้แสดงร่วมกับวริษฐ์ ทิพโกมุท ในละครซิตคอมแนวตลกเรื่อง *[[เพื่อนซี้ล่องหน]]* ตอน "ชุมชนสุขสันต์"

อุรัสยาแสดงบทนำครั้งแรกในละครเรื่อง *[[กุหลาบไร้หนาม]]* (2553) ประกบกับเฌอมาลย์ บุญยศักดิ์และพัชฏะ นามปาน รับบทเป็นหญิงสาวที่มองโลกในแง่ดี แต่ถูกพี่สาวกลั่นแกล้งและพยายามแย่งทุกสิ่งทุกอย่าง แม้กระทั่งคนรัก ขณะถ่ายทำ อุรัสยายังคงวิตกกังวลเรื่องการพูดและการแสดงอยู่ สาวิตรี สามิภักดิ์ จึงแนะนำให้เธออัดเสียงพูดตัวเองแล้วฟังซ้ำไปมา เพื่อตรวจสอบว่าคำใดพูดชัดหรือไม่ชัดและต้องถ่ายทอดอารมณ์ของตัวละครได้ *[[คมชัดลึก (หนังสือพิมพ์)|คมชัดลึก]]* มองว่าอุรัสยาต้องรับบทหนักเพราะต้องแสดงร่วมกับเฌอมาลย์ แต่ด้วย "ฝีมือและความน่ารักของ [เธอ] ก็ชนะใจคนดูหลาย ๆ คน" ในปีเดียวกัน เธอได้รับความก้าวหน้าทางอาชีพในละครชุด *[[4 หัวใจแห่งขุนเขา]]* เรื่อง *[[ดวงใจอัคนี (ละครโทรทัศน์)|ดวงใจอัคนี]]* ดัดแปลงจากนวนิยายในชื่อเดียวกันของซ่อนกลิ่น ชุด *[[บ้านไร่ปลายฝัน]]* เมื่อปี 2552 โดยแสดงคู่กับณเดชน์ คูกิมิยะ ในบทคนดูแลกิจการฟาร์มโคนมที่ตกหลุมรักกัน ท่ามกลางความขัดแย้งของทั้งสองตระกูล ละครประสบความสำเร็จและเป็นผลงานที่ทำให้เธอได้แจ้งเกิด การแสดงของเธอจากละครทั้งสองเรื่อง *[[ดาราเดลี่]]* วิจารณ์ว่า "ทําได้ดีเยี่ยม แม้จะมีข้อบกพร่องบ้าง แต่น้อยมาก ถ้าเทียบกับดาราที่แจ้งเกิดในรุ่นเดียวกัน" ทั้งนี้ อุรัสยาได้รับรางวัลท็อปอวอร์ดและสยามดารา สตาร์ส อวอร์ดส์ สาขาดาวรุ่งหญิงยอดเยี่ยม จากละครเรื่อง *ดวงใจอัคนี* ด้วย

ในปี 2554 อุรัสยาได้แสดงละครเรื่อง *[[ตะวันเดือด (ละครโทรทัศน์)|ตะวันเดือด]]* กำกับโดยอรรถพร ธีมากร ซึ่งเธอรับบทเป็นเจ้าของไร่ที่ต้องแบกรับภาระของพ่อเอาไว้ ในการปกป้องสายแร่พลอยจากกลุ่มโจร ละครประสบความสำเร็จ โดยทำเรตติงเฉลี่ย 11.5 ซึ่งมากที่สุดของช่องสามในปีนั้น *[[ดาราเดลี่]]* เขียนว่า "แม้จะไม่มีประสบการณ์กับละครบู๊มาก่อน แต่เธอก็นิ่ง เป็นผู้ใหญ่ สมกับบทที่ได้รับ" ในงานประกาศผลรางวัลนาฏราช ครั้งที่ 3 อุรัสยาได้รับการเสนอชื่อเข้าชิงรางวัลนักแสดงนำหญิงยอดเยี่ยม แต่พ่ายให้กับอารยา เอ ฮาร์เก็ต จากละครเรื่อง *[[ดอกส้มสีทอง]]* ในเดือนสิงหาคม 2554 เธอยังเป็นแขกรับเชิญให้กับธงไชย แมคอินไตย์ ในคอนเสิร์ตเบิร์ดอาสาสนุก จัดขึ้นที่อิมแพ็ค อารีน่า เมืองทองธานี ในปีเดียวกัน เธอกลับมาแสดงคู่กับณเดชน์อีกครั้งในละครเรื่อง *[[เกมร้ายเกมรัก]]* กำกับโดยอำไพพร จิตต์ไม่งง ในบทหญิงสาวที่สูญเสียความทรงจำและตกหลุมรักกับหนุ่มชาวเกาะที่ช่วยชีวิตเธอ ละครได้รับการตอบรับอย่างดี ถือเป็นละครที่ประชาชนชื่นชอบมากที่สุดในปีนั้น จากผลสำรวจของเอแบคโพล *[[คมชัดลึก (หนังสือพิมพ์)|คมชัดลึก]]* ชื่นชมเคมีของทั้งคู่ การแสดงจากละครเรื่องนี้ ทำให้เธอได้รับการเสนอชื่อเข้าชิงรางวัลโทรทัศน์ทองคำ สาขาดารานำหญิงดีเด่น และสยามดารา สตาร์ส อวอร์ดส์ สาขานักแสดงนำหญิงยอดเยี่ยม

### 2555–2560: บทบาทอื่น ๆ และ ''คลื่นชีวิต''
อุรัสยาแสดงคู่กับณเดชน์ คูกิมิยะเป็นครั้งที่สามในละครเรื่อง *[[ธรณีนี่นี้ใครครอง]]* (2555) ดัดแปลงจากนวนิยายในชื่อเดียวกันของกาญจนา นาคนันทน์ กำกับโดยยุทธนา ลอพันธ์ไพบูลย์ *[[คมชัดลึก (หนังสือพิมพ์)|คมชัดลึก]]* วิจารณ์ละครแบบผสม แต่ชื่นชมเคมีของเธอกับณเดชน์ เช่นเดียวกับปิยนุช รัตนานุกูล จากหนังสือพิมพ์ *[[กรุงเทพธุรกิจ]]* ซึ่งให้ความเห็นว่า ทั้งคู่เป็นนักแสดงที่ประสบความสำเร็จเร็วเพราะ "ความสามารถทางการแสดงในการเผยหลากอารมณ์... มีหลายอย่างปน ๆ กันอยู่ แล้วปล่อยออกมาแบบกระตุ้นการรับรู้" (sensory stimulus) การแสดงจากละครเรื่องนี้ ทำให้เธอได้รับการเสนอชื่อเข้าชิงรางวัลท็อปอวอร์ด สาขาดารานำหญิงยอดเยี่ยม ในเดือนเมษายน 2555 อุรัสยาให้เสียงพากย์ครั้งแรกในการ์ตูนแอนิเมชันเรื่อง *[[ซูเปอร์ฮีโร่ หล่อช่วยได้]]* 

[thumb|175px|upright|light|อุรัสยาขณะประชาสัมพันธ์ละครชุด ''[ไรซิงซัน* ในรายการ *3 แซบ* เมื่อปี 2557]]

ปีถัดมา อุรัสยาแสดงร่วมกับ[[อธิชาติ ชุมนานนท์]] และ[[ศรราม เทพพิทักษ์]] ในละครชุด *3 ทหารเสือสาว* เรื่อง *มายาตวัน* และยังแสดงคู่กับ[[ทฤษฎี สหวงษ์]] ในละครตลกเรื่อง *ดาวเรือง* แสดงเป็นหญิงชนบทที่พยายามหาเงินทุกวิถีทางเพื่อช่วยผู้เป็นแม่ส่งเสียพี่ชายเรียนให้จบ อุรัสยามองว่าเป็นบทบาทไกลตัวและใช้ภาษาที่เธอนั้นไม่คุ้นเคย ทำให้เธอต้องไปเรียนการแสดงเพิ่มเติมเพื่อเตรียมความพร้อม สำนักข่าวอิศรา วิจารณ์ละครในเชิงบวกและชื่นชมเคมีของเธอกับทฤษฎี ในเดือนตุลาคม 2556 อุรัสยาได้กลับมาพากย์เสียงต่อในภาคเริ่มต้นใหม่ *ซูเปอร์ฮีโร่ สวยช่วยได้ ซีซั่น 2* ร่วมกับ[[คิมเบอร์ลี แอน เทียมศิริ]] และ[[ราศรี บาเล็นซิเอก้า]] ในปี 2557 อุรัสยาได้แสดงละครชุด *ไรซิงซัน* ซึ่งเธอแสดงนำในเรื่อง *รอยฝันตะวันเดือด* โดยรับบทเป็นศัลยแพทย์ชาวญี่ปุ่น ผู้เป็นคู่หมั้นของหัวหน้าตระกูลที่ทรงอิทธิพล แสดงโดย[[ณเดชน์ คูกิมิยะ]] สำหรับการเตรียมตัว เธอต้องฝึกเล่น[[เค็นโด]]และทำความเข้าใจเกี่ยวกับ[[วัฒนธรรมญี่ปุ่น]] ละครชุดดังกล่าวได้รับคำวิจารณ์แบบผสม *มารุมูระ* มองว่าเป็น "ละครตลกสำหรับคนที่รู้จักญี่ปุ่นจริง ๆ" หลังจากนั้น อุรัสยาได้แสดงละครย้อนยุคเรื่อง *หนึ่งในทรวง* (2558) คู่กับ[[จิรายุ ตั้งศรีสุข]] ขณะถ่ายทำละครใน[[อำเภอปราณบุรี]] จังหวัดประจวบคีรีขันธ์ เธอได้รับพิษ[[แมงกะพรุนไฟ]]บริเวณขาด้านขวา ส่งผลให้เกิดแผลเป็นและต้องเข้ารับการรักษานานหนึ่งปี

อุรัสยาได้แสดงละครเรื่อง *คลื่นชีวิต* (2560) ดัดแปลงจาก[[คลื่นชีวิต (นวนิยาย)|นวนิยายในชื่อเดียวกัน]]ของกรุง ญ. ฉัตร กำกับโดย[[อำไพพร จิตต์ไม่งง]] ในบทนักแสดงที่มีความขัดแย้งกับคนในครอบครัวและได้ขับรถชนคนรักของทนายความ (แสดงโดย[[ปริญ สุภารัตน์]]) จนเสียชีวิตโดยไม่ได้ตั้งใจ ผู้จัดละคร [[หทัยรัตน์ อมตวณิชย์]] เลือกอุรัสยามาแสดงเพราะต้องการเปลี่ยนภาพลักษณ์ของเธอให้ดูโตขึ้น บทบาทดังกล่าว ถือเป็นการเปลี่ยนแปลงครั้งสำคัญเมื่อเทียบกับผลงานก่อน ๆ ที่เธอมักแสดงเป็นหญิงสาวที่น่ารักสดใส ซึ่งอุรัสยามองว่าเป็นบทที่ท้าทาย เพราะไม่เคยแสดงละคร[[ดรามา (ภาพยนตร์และละครโทรทัศน์)|ดรามา]]หนัก ๆ เช่นนี้ ละครประสบความสำเร็จ โดยทำเรตติงเฉลี่ย 5.97 ซึ่งมากที่สุดของช่องสามในปีนั้น การแสดงของอุรัสยาได้รับเสียงชื่นชมจากนักวิจารณ์ *ผู้จัดการออนไลน์* ชื่นชมการหลุดออกจากบทบาทเดิม ๆ โดยเขียนว่า "ไม่หลงเหลือคราบไคลของนางเอก...คนเก่า สิ่งที่ทุกคนมองเห็นคือ รัศมีการแสดงของเธอที่นับวันก็ยิ่งเปล่งประกาย..." เช่นเดียวกับ *ไทยรัฐ* ที่เขียนไว้ว่า "...สามารถพิสูจน์ฝีมือทางการแสดงว่าเธอสามารถเล่นบทร้าย ๆ แรง ๆ ก็ได้... มีหลายฉากหลายซีนที่ดูแล้วต้องปรบมือให้... และที่ต้องชมยิ่งกว่าการแสดง นั่นก็คือการพูด...ชัดถ้อยชัดคำไม่เหลือเค้าสาวเสียงแมว" อุรัสยาได้รับ[[รางวัลโทรทัศน์ทองคำ สาขานักแสดงนำหญิงดีเด่น]] และยังได้รับการเสนอชื่อเข้าชิงรางวัล[[สยามดารา สตาร์ส อวอร์ดส์]] สาขานักแสดงนำหญิงยอดเยี่ยม ในปีเดียวกัน อุรัสยากลับมาแสดงคู่กับณเดชน์อีกครั้งในละครเรื่อง *เล่ห์ลับสลับร่าง* กำกับโดย[[กฤษณ์ ศุกระมงคล]] เป็นเรื่องราวเกี่ยวกับชายหนุ่มที่มีความคิดแบบ[[ปิตาธิปไตย]]กับหญิงสาวผู้ลำพองในความงามของตนเอง แต่สวรรค์ได้ลงโทษให้ทั้งคู่สลับร่างกันเพื่อเรียนรู้ชีวิตของอีกฝ่าย *สุดสัปดาห์* มองว่าการแสดงของอุรัสยา "แม้บางฉากอาจจะดูไม่ห้าวเท่าที่ควร แต่ก็ถือว่าเปลี่ยนคาแร็กเตอร์อย่างเห็นได้ชัด"

=== 2561–ปัจจุบัน: ได้รับเสียงชื่นชมและหลังจากนั้น  ===
[[ไฟล์:Sunny, Yaya, Nichkhun in June 2018 (2).png|thumb|290px|right|อุรัสยาขณะประชาสัมพันธ์ภาพยนตร์ *น้อง.พี่.ที่รัก* ร่วมกับ[[ซันนี่ สุวรรณเมธานนท์]] และ[[นิชคุณ หรเวชกุล]]]]

อุรัสยาแสดงภาพยนตร์ครั้งแรกในเรื่อง *น้อง.พี่.ที่รัก* (2561) ซึ่งบอกเล่าความสัมพันธ์ของพี่น้องที่ไม่ถูกกัน โดยผู้เป็นพี่พยายามขัดขวางความรักของน้องสาว ภาพยนตร์ประสบความสำเร็จเชิงพาณิชย์และเป็นภาพยนตร์ไทยที่ทำรายได้สูงสุดของปี 2561 ที่อันดับสอง โดยทำรายได้รวม 244 ล้านบาททั่วประเทศ ส่วนการแสดงของอุรัสยา *โพสต์ทูเดย์* เขียนว่า "อินเนอร์ที่ส่งออกมาไม่ติดอะไรเลย" ขณะที่ *บูมแชนแนล* มองว่าการแสดงของเธอนั้น "สะกดคนดูให้อยู่และรู้สึกร่วมไปกับการแสดงได้จนจบเรื่อง" อุรัสยาได้รับ[[รางวัลภาพยนตร์แห่งชาติ สุพรรณหงส์]] และ[[รางวัลสมาคมผู้กำกับภาพยนตร์ไทย]] สาขานักแสดงนำหญิงยอดเยี่ยม และยังได้รับการเสนอชื่อเข้าชิง[[รางวัลภาพยนตร์ไทย ชมรมวิจารณ์บันเทิง]] และ[[รางวัลสตาร์พิกส์ไทยฟิล์มอะวอดส์]] ในปีเดียวกัน อุรัสยาแสดงร่วมกับ[[ณเดชน์ คูกิมิยะ]], [[ณฐพร เตมีรักษ์]] และ[[ภูภูมิ พงศ์ภาณุภาค]] ในภาพยนตร์เรื่อง *นาคี ๒* ซึ่งเป็นภาคต่อของละครเรื่อง *นาคี* ที่ออกอากาศทาง[[ช่อง 3]] เมื่อปี 2559 โดยรับบทเป็นหญิงสาวที่เติบโตมาพร้อมกับความเชื่อและศรัทธาต่อเจ้าแม่นาคี ซึ่งตัวละครดังกล่าวจะต้องพูด[[ภาษาอีสาน]]ตลอดทั้งเรื่อง โดยอุรัสยายอมรับว่า "ไม่เคยพูดสำเนียงอีสาน เป็นสิ่งที่เริ่มจากศูนย์และต้องฝึกฝนอยู่นาน..." ภาพยนตร์ประสบความสำเร็จ ทำรายได้ 73 ล้านบาทในสัปดาห์เปิดตัว และทำรายได้รวม 417 ล้านบาท กลายเป็นภาพยนตร์ไทยที่ทำรายได้สูงสุดของปี 2561 และเคยเป็น[[รายชื่อภาพยนตร์ไทยที่ทำเงินสูงสุดในประเทศไทย|ภาพยนตร์ไทยที่ทำรายได้สูงสุดตลอดกาล]]ที่อันดับ 10 *ไทม์เอาต์* วิจารณ์ภาพยนตร์ในเชิงบวกและชื่นชมการแสดงของเธอกับณเดชน์ โดยเขียนว่า "ไม่ทำให้เราผิดหวัง ทั้งในแง่การถ่ายทอดอารมณ์ รวมไปถึงการพูดภาษาอีสานได้ลื่นหูดี..." 

ผลงานเรื่องเดียวของอุรัสยาในปี 2562 คือ *กลิ่นกาสะลอง* เป็นละครที่ดัดแปลงจากนวนิยายในชื่อเดียวกันของ[[เนียรปาตี]]เมื่อปี 2551 ซึ่งเธอรับบท 4 ตัวละคร ทั้งบทข้ามชาติและฝาแฝด สำหรับการเตรียมตัว เธอต้องไปเรียนการแสดงเพิ่มเติมกับ[[อรชุมา ยุทธวงศ์]] และต้องหัดพูด[[ภาษาไทยถิ่นเหนือ]] แม้ละครจะได้รับคำวิจารณ์ที่หลากหลาย แต่การแสดงของอุรัสยาได้รับเสียงชื่นชม อลิน ทองประสม จาก *แบไต๋* เขียนว่าเธอสามารถ "ดึงใจคนดูเอาไว้ได้ ถึงแม้ว่าบทจะพังแค่ไหนก็ตาม" ในขณะที่ *เดอะสแตนดาร์ด* เขียนว่า "แม้จะรับบทหนักทั้งหมด 4 บท แต่เธอก็สามารถถ่ายทอดอารมณ์และแยกความเป็นตัวละครนั้น ๆ ออกมาได้อย่างชัดเจน จนคนดูเชื่อว่าเธอแสดงเป็นคนละคนจริง ๆ" ส่วนการพูดภาษาเหนือ *โพสต์ทูเดย์* มองว่า "ถึงแม้ว่าคนเหนือแท้ ๆ ฟังแล้วยังขัดหู แต่คนดูแบบเรา ๆ ให้ผ่าน" การแสดงจากละครเรื่องนี้ ทำให้เธอได้รับการเสนอชื่อเข้าชิง[[รางวัลโทรทัศน์ทองคำ]], [[คมชัดลึก อวอร์ด]] และ[[รางวัลนาฏราช]] สาขานักแสดงนำหญิงยอดเยี่ยม

อุรัสยามีผลงานการแสดง 4 เรื่องในปี 2565 เรื่องแรกคือ *เร็วโหด..เหมือนโกรธเธอ* เป็นภาพยนตร์ของ[[จีดีเอช]] แสดงคู่กับ[[ณัฏฐ์ กิจจริต]] กำกับโดย[[นวพล ธำรงรัตนฤทธิ์]] ออกฉายในเดือนเมษายน 2565 แสดงเป็นหญิงสาวที่พยายามสนับสนุนคนรักให้เป็นแชม์โลกกีฬา[[สแต็ก (กีฬา)|สแต็ก]] ภาพยนตร์ได้รับคำวิจารณ์เชิงบวก แต่ไม่ประสบความสำเร็จด้านรายได้มากนัก *แนวหน้า* ชื่นชมการแสดงของอุรัสยาว่า "เล่นนิ่ง ๆ เล่นเรื่อย ๆ แทบจะเป็นคนเดียวที่เด่นด้วยตัวเอง โดยไม่ต้องมาเป็นทีม..." ในขณะที่ วาดฝัน คุณาวงศ์ จาก *เวิร์คพอยท์ทูเดย์* เขียนว่าเป็นการแสดงที่ดีที่สุดของเธอ ในงาน[[เทศกาลภาพยนตร์เอเชียนิวยอร์ก ครั้งที่ 21]] อุรัสยาได้รับรางวัลนักแสดงดาวรุ่งแห่งเอเชีย และ[[รางวัลภาพยนตร์แห่งชาติ สุพรรณหงส์ สาขานักแสดงนำหญิงยอดเยี่ยม]] ต่อมาอุรัสยาได้แสดงละครเรื่อง *คือเธอ* เป็นเรื่องราวเกี่ยวกับคุณหนูไร้เดียงสาที่ถูกเลี้ยงดูโดยพ่อที่เข้มงวด แต่เผลอไผลมีความสัมพันธ์ลึกซึ้งกับชายหนุ่มแปลกหน้า (แสดงโดย[[มาริโอ้ เมาเร่อ]]) ละครประสบความสำเร็จ โดยทำเรตติงเฉลี่ย 3.05 ซึ่งมากที่สุดของช่องสามในปีนั้น อลิน ทองประสม จาก *แบไต๋* วิจารณ์ละครแบบผสมกัน แต่ชื่นชมการแสดงของเธอกับมาริโอ้ อุรัสยาได้รับ[[รางวัลนาฏราช สาขานักแสดงนำหญิงยอดเยี่ยม]] และได้รับการเสนอชื่อเข้าชิงรางวัลโทรทัศน์ทองคำ สาขาดารานำหญิงดีเด่น 

[[ไฟล์:Urassaya Sperbund in 2024.png|thumb|180px|upright|left|อุรัสยาขณะประชาสัมพันธ์ละคร *หนึ่งในร้อย* ในปี 2567]]

ในปีเดียวกัน อุรัสยารับบทเป็นวิศวกรด้านอุทกวิทยาในละครชุดของ[[เน็ตฟลิกซ์]]เรื่อง *ถ้ำหลวง: ภารกิจแห่งความหวัง* ซึ่งดัดแปลงจากเหตุการณ์จริงใน[[ปฏิบัติการค้นหาและกู้ภัยถ้ำหลวง]]เมื่อปี 2561 สำหรับการเตรียมตัว เธอต้องหัดพูด[[ภาษาอังกฤษแบบอเมริกัน]]เป็นเวลาหนึ่งสัปดาห์ ละครชุดดังกล่าวได้รับคำวิจารณ์ที่หลากหลาย วิชยุตม์ จันทร์แทน จาก *ไลฟ์สไตล์เอเชีย* มองว่าอุรัสยา "ยังคงแสดงความสามารถอย่างเต็มที่ ในทุกบทบาทที่เธอเล่น" ผลงานเรื่องสุดท้ายของอุรัสยาในปี 2565 เป็นการแสดงคู่กับณเดชน์ คูกิมิยะ เป็นครั้งที่เจ็ด ในละครแนวสืบสวนเรื่อง *ลายกินรี* กำกับโดย[[พงษ์พัฒน์ วชิรบรรจง]] ดัดแปลงจากนวนิยายในชื่อเดียวกันของ[[พงศกร]] โดยมีฉากหลังเกิดขึ้นในสมัย[[สมเด็จพระนารายณ์มหาราช]] ซึ่งเธอรับบทเป็นหมอเชลยศักดิ์ที่เข้าไปพัวพันกับคดีฆาตกรรมซ่อนเงื่อน 

ในปี 2567 อุรัสยาแสดงละครเรื่อง *จนกว่าจะได้รักกัน* เป็นเรื่องราวเกี่ยวกับหญิงสาวที่ต้องแต่งงานกับนักธุรกิจวัยกลางคน (แสดงโดย[[วิลลี่ แมคอินทอช]]) ด้วยเหตุผลบางประการ แต่กลับพบว่าชายหนุ่มที่เคยเป็น[[คู่นอนคืนเดียว]] (แสดงโดย[[ปริญ สุภารัตน์]]) เป็นลูกของเขา ละครไม่ประสบความสำเร็จเท่าที่ควร *คมชัดลึก* มองว่าละคร "ดูแผ่ว" ถึงแม้จะใช้นักแสดงนำที่มีชื่อเสียง ต่อมาอุรัสยาได้แสดงภาพยนตร์เรื่อง *เธอ ฟอร์ แคช สินเชื่อ..รักแลกเงิน* กำกับโดย[[วาสุเทพ เกตุเพ็ชร์]] ดัดแปลงจากภาพยนตร์เกาหลี *แมนอินเลิฟ* เมื่อปี 2557 โดยรับบทเป็นพนักงานธนาคาร ผู้ต้องชดใช้หนี้แทนพ่อของเธอที่กำลังล้มป่วย มโน วนเวฬุสิต จาก *แบไต๋* ระบุว่าการแสดงของเธอคือ "ความมหัศจรรย์ที่ชี้นำอารมณ์ผู้ชมในด้านดราม่าได้อย่างน่าเชื่อถือ และทำให้ผู้ชมเห็นใจตัวละครแม้ใช้เวลาบนจอไม่นาน" ในขณะที่ วงศกร ลอยมา จาก *สปริงนิวส์* วิจารณ์ว่า "สายตาที่หมดอาลัยตายยาก ความห่อเหี่ยวในการพูดจา หรือเดินเหิน [เธอ] แสดงออกมาได้อย่างหมดจด" การแสดงจากภาพยนตร์เรื่องนี้ ทำให้เธอได้รับการเสนอชื่อเข้าชิงรางวัลภาพยนตร์แห่งชาติ สุพรรณหงส์ และคมชัดลึก อวอร์ด สาขานักแสดงนำหญิงยอดเยี่ยม

อุรัสยาแสดงคู่กับ[[ธนภพ ลีรัตนขจร]] ในละครเรื่อง *หนึ่งในร้อย* (2567) ดัดแปลงจากนวนิยายในชื่อเดียวกันของ[[ดอกไม้สด]]เมื่อปี 2477 ละครได้รับคำวิจารณ์เชิงบวกเช่นเดียวกับการแสดงของอุรัสยา วีรวัฒน์ อัจจุตมานัส จาก *เดอะสแตนดาร์ด* เขียนว่า "...ถ้าไม่ใช่เธอก็นึกไม่ออกว่าใครจะ [แสดงบทนี้]..." อุรัสยาได้รับรางวัลกินรีทองมหาชน และเอเชียท็อปอะวอดส์ สาขานักแสดงนำหญิงยอดเยี่ยม และยังได้รับการเสนอชื่อเข้าชิงรางวัลนาฏราชและรางวัลโทรทัศน์ทองคํา ปีถัดมา อุรัสยาแสดงละครชุดเรื่อง *ดาหลา บุปผา ฆาตกรรม* ออกฉายในเดือนกุมภาพันธ์ทางเน็ตฟลิกซ์ โดยรับบทเป็นนักจัดดอกไม้ หนึ่งในผู้ต้องสงสัยในคดีฆาตกรรมนักการเมืองที่พยายามไขคดีด้วยตนเองผ่าน[[ภาษาดอกไม้|ภาษาของดอกไม้]]เป็นสำคัญ สำหรับบทบาทนี้ อุรัสยามีส่วนร่วมในการพัฒนาตัวละครร่วมกับผู้กำกับและต้องไปเรียนการจัดดอกไม้แบบ[[อิเคบานะ]] วีรวัฒน์ อัจจุตมานัส จาก *เดอะสแตนดาร์ด* เขียนว่า "ความพยายามแสดงน้อยแต่มาก [ของเธอ] บางจังหวะกลับดูแข็งไม่ลงตัว" ถึงกระนั้น อาร์ชี เสนคุปตะ จาก *เลเชอร์ไบต์* กลับมองว่าเธอ "แสดงดีมาก" ในละครชุดนี้ และอุรัสยาได้รับการเสนอชื่อเข้าชิงรางวัลนาฏราช สาขานักแสดงนำหญิงยอดเยี่ยม ประเภทละครสั้น ในปีเดียวกัน อุรัสยาได้แสดงภาพยนตร์ฮอลลีวูดเป็นครั้งแรกอย่าง *โฮมสวีตโฮม : กำเนิดใหม่* ดัดแปลงจากวิดีโอเกมแนว[[สยองขวัญเอาชีวิตรอด]] *โฮมสวีตโฮม* ประกบกับ[[วิลเลียม โมสลีย์]] นักแสดงชาวอังกฤษ โดยรับบทเป็นภรรยาของเขา เลสลี เฟลเพอริน จาก *เดอะการ์เดียน* วิจารณ์ภาพยนตร์ในเชิงลบ แต่ชื่นชมอุรัสยาว่า "แสดงได้อย่างน่าเชื่อถือ"

== ชีวิตส่วนตัว ==
นอกจากภาษาไทย นอร์เวย์ และอังกฤษ อุรัสยาสามารถพูดภาษาฝรั่งเศสและสเปนได้ระดับหนึ่ง และมักใช้เวลาว่างไปกับการขี่ม้า ซึ่งเคยเข้าร่วมการแข่งขันมาบ้าง รวมถึงชื่นชอบการอ่านหนังสือและวาดรูป ส่วนศาสนา อุรัสยานับถือ[[ศาสนาพุทธ]]และพยายามเข้าวัดและทำบุญเมื่อมีโอกาส

ความสัมพันธ์ของอุรัสยากับ[[ณเดชน์ คูกิมิยะ]] ได้รับความสนใจจากสื่อมวลชนนับตั้งแต่ละครเรื่อง *ดวงใจอัคนี* (2553) โดยสื่อได้คาดการณ์ความสัมพันธ์ต่าง ๆ นานา แต่ทั้งคู่ปฏิเสธมาโดยตลอด จนในปี 2565 ทั้งคู่ยอมรับว่าความสัมพันธ์ถูกพัฒนามาเรื่อย ๆ และได้ตกลงคบหากันในภายหลัง ในเดือนมิถุนายน 2566 ทั้งคู่หมั้นกันที่เมือง[[โปซีตาโน]] ประเทศอิตาลี

== รางวัลและการเสนอชื่อ ==

อุรัสยาได้รับ[[รางวัลโทรทัศน์ทองคำ สาขานักแสดงนำหญิงดีเด่น]] จากละครเรื่อง *คลื่นชีวิต* (2560) และได้รับ[[รางวัลนาฏราช สาขานักแสดงนำหญิงยอดเยี่ยม]] จากละครเรื่อง *คือเธอ* (2565) นอกจากนี้ เธอยังได้รับรางวัล[[ท็อปอวอร์ด]]และ[[สยามดารา สตาร์ส อวอร์ดส์]] สาขาดาวรุ่งหญิงยอดเยี่ยม จากละครเรื่อง *ดวงใจอัคนี* (2553) การแสดงภาพยนตร์เรื่องแรก *น้อง.พี่.ที่รัก* (2561) ทำให้เธอได้รับรางวัลสยามดารา สตาร์ส อวอร์ดส์, [[รางวัลภาพยนตร์แห่งชาติ สุพรรณหงส์]] และ[[รางวัลสมาคมผู้กำกับภาพยนตร์ไทย]] สาขานักแสดงนำหญิงยอดเยี่ยม ภาพยนตร์เรื่อง *เร็วโหด..เหมือนโกรธเธอ'' (2565) ทำให้เธอได้รับรางวัลภาพยนตร์แห่งชาติ สุพรรณหงส์ เป็นครั้งที่สอง และได้รับรางวัลนักแสดงดาวรุ่งแห่งเอเชีย จากเทศกาลภาพยนตร์เอเชียนิวยอร์ก ครั้งที่ 21

## อ้างอิง

## แหล่งข้อมูลอื่น

* เว็บไซต์อย่างเป็นทางการ
* แฟนเพจอย่างเป็นทางการ
* 
* 

หมวดหมู่:บุคคลจากเมืองพัทยา
หมวดหมู่:บุคคลจากโรงเรียนบางกอกพัฒนา
หมวดหมู่:บุคคลจากโรงเรียนนานาชาติเดอะรีเจ้นท์พัทยา
หมวดหมู่:นิสิตเก่าคณะอักษรศาสตร์ จุฬาลงกรณ์มหาวิทยาลัย
หมวดหมู่:ผู้มีชื่อเสียงทางโทรทัศน์ชาวไทย
หมวดหมู่:นักแสดงหญิงชาวไทยเชื้อสายนอร์เวย์
หมวดหมู่:นักแสดงหญิงชาวไทยในศตวรรษที่ 21
หมวดหมู่:นักแสดงละครโทรทัศน์หญิงชาวไทย
หมวดหมู่:นักแสดงภาพยนตร์หญิงชาวไทย
หมวดหมู่:นักแสดงสังกัดช่อง 3
หมวดหมู่:นางแบบไทย
หมวดหมู่:พุทธศาสนิกชนชาวไทย
หมวดหมู่:นักแสดงหญิงชาวไทย
หมวดหมู่:บุคคลในยุครัชกาลที่ 9
หมวดหมู่:ผู้ชนะรางวัลนักแสดงนำหญิงยอดเยี่ยมสุพรรณหงส์
หมวดหมู่:นักแสดงจากจังหวัดชลบุรี
หมวดหมู่:นักพากย์หญิงชาวไทย